COMAN แรงไม่ตก 3 สัปดาห์วิ่งแล้ว 30% โบรกฯชู Valuation ถูกแนะซื้อเป้า 7 บ.
COMAN แรงไม่ตก 3 สัปดาห์วิ่งแล้ว 30% โบรกฯชู Valuation ถูกแนะซื้อเป้า 7 บ. โดย ณ เวลา 10.46 น. อยู่ที่ระดับ 6.50 บาท หรือ 0.65 บาท หรือ 11.11% ด้วยมูลค่าซื้อขาย 8.28 ล้านบาท
21 มี.ค. 2561

ผู้สื่อข่าวรายงานว่า บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN ณ เวลา 10.46 น. อยู่ที่ระดับ 6.50 บาท หรือ 0.65 บาท หรือ 11.11% ด้วยมูลค่าซื้อขาย 8.28 ล้านบาท ราคาหุ้นบวกแรง 30% ในรอบเกือบ 3 สัปดาห์ โดยเทียบตั้งแต่หุ้นยืนที่ระดับ 5.00 บาทเมื่อวัน 9 มี.ค.61จนถึงล่าสุด

ก่อนหน้านี้นายสมบูรณ์ ศุขีวิริยะ ประธานเจ้าหน้าที่บริหาร บมจ.โคแมนชี่ อินเตอร์เนชั่นแนล (COMAN) เปิดเผยว่า บริษัทตั้งเป้ารายได้และกำไรปี 61 จะเติบโต 20% จากการเติบโตของธุรกิจเดิม ประกอบกับปัจจุบันบริษัทมีงานในมือ (Backlog) ราว 20 ล้านบาท ซึ่งจะทยอยรับรู้เป็นรายได้ภายในครึ่งปีแรก นอกจากนี้ บริษัทยังหาลูกค้าเพิ่มเติมต่อเนื่อง โดยขณะนี้มีสัดส่วนรายได้จากลูกค้าใหม่กว่า 70% และที่เหลือ 30% เป็นลูกค้าเดิมที่เคยใช้บริการแล้ว
บริษัทจะเดินหน้าทำตลาดต่างประเทศให้เติบโตขึ้นจากปีก่อน โดยตั้งเป้าการเพิ่มตัวแทนจำหน่าย (ดีลเลอร์) ในต่างประเทศอีก 10 รายภายในสิ้นปีนี้ จากปีก่อนมีจำนวน 8 ราย ซึ่งปีนี้มีตัวแทนจำหน่ายในต่างประเทศเข้ามาแล้ว 2 ราย นอกจากนี้บริษัทคาดว่าจะมีรายได้จากเงินปันผลจากบริษัทย่อยเข้ามาช่วยหนุนการเติบโตในปีนี้ด้วย
นายสมบูรณ์ กล่าวว่า บริษัทยังอยู่ระหว่างการเจรจาเพื่อเข้าซื้อกิจการ (M&amp;A) ที่เกี่ยวเนื่องกับธุรกิจซอฟต์แวร์กลุ่มอุตสาหกรรมการท่องเที่ยวในด้านการจัดการธุรกิจนำเที่ยว และระบบจองตั๋วโดยสาร ราว 1-2 ดีล คาดว่าจะเห็นความชัดเจนภายในปีนี้ โดยตั้งงบลงทุนไว้ที่ราว 200 ล้านบาท
ส่วนแผนจะขายหุ้นทั้งหมดที่ถืออยู่ 99.99% ในบริษัท เอ็มเอสแอล ซอฟต์แวร์ (ไทยแลนด์) หรือ MSL ซึ่งเป็นบริษัทย่อย คิดเป็นมูลค่า 114.42 ล้านบาทนั้น เนื่องจากไม่ได้เป็นธุรกิจหลัก และยังมีความเสี่ยงในการตั้งสินทรัพย์ด้อยค่าหากทำกำไรไม่ถึงเป้า ซึ่งอาจมีผลกระทบต่อกำไรของบริษัทอย่างมีนัยสำคัญ โดยหากที่ประชุมสามัญผู้ถือหุ้นในวันที่ 25 เม.ย. นี้อนุมัติแผนดังกล่าวก็จะทำให้บริษัทมีรายได้จากการขายสินทรัพย์ดังกล่าวเข้ามาช่วยเพิ่มความสามารถการลงทุนในอนาคตด้วย
บล.ฟินันเซีย ไซรัส ระบุในบทวิเคราะห์ว่า หลังการประชุมนักวิเคราะห์ช่วยผ่อนคลายความกังวลได้มากขึ้น โดยผู้ถือหุ้นชี้แจ้งได้ชัดถึงเหตุผลการขาย MSL เพื่อไม่อยากให้กระทบงบการเงินในระยะยาว และกลยุทธ์การหากำไรมาชดเชยทั้งจากธุรกิจเดิมและการ M&amp;A ซึ่งแน่นอนว่าต้องใช้เวลาพิสูจน์ มองเป็นเพียงผลกระทบชั่วคราว เพราะแนวโน้มกำไรของทั้ง COMAN และซินเนเจอร์ยังโตดี และด้วย Valuation ที่ถูก Forward PE และ PBV เพียง 23 และ 1.6 เท่า ต่ำกว่าค่าเฉลี่ยธุรกิจซอฟแวร์ภูมิภาคที่ 33 เท่าและ 5 เท่า ตามลำดับ อีกทั้ง มีเงินสดในมือมากถึง 2 บาท/หุ้น จึงคงคำแนะนำซื้อลงทุน ราคาเป้าหมาย 7 บาท